S-760/2007

Mál þetta, sem dómtekið var 11. þ.m., er höfðað með ákæru lögreglustjórans á höfuðborgarsvæðinu, útgefinni 11. september 2007, á hendur X, kt. 000000-0000, [...].

Ákærða er gefin að sök líkamsárás „með því að hafa mánudaginn 20. nóvember 2006, á bifreiðastæði við Smáratorg í Kópavogi, slegið Y, kt. 000000-0000, með krepptum hnefa nokkrum sinnum í andlitið með þeim afleiðingum að hann hlaut væga bólgu í andliti, eymsli í vinstri kjálka og kúlu á höfði hægra megin“.

Telst þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998.

Í ákærunni er þess krafist að ákærði verði dæmdur til refsingar.

I.

Ákærði hefur skýlaust játað að hafa gerst sekur um þá háttsemi sem honum er gefin að sök í málinu samkvæmt framansögðu. Hefur ákærði þannig gengist við því að hafa slegið Y með krepptum hnefa í andlitið þrisvar sinnum og með þeim afleiðingum sem í ákæru greinir. Er þetta brot ákærða sannað með játningu hans, sem fær nægilega samrýmist framlögðum sakargögnum. Gerðist ákærði með þessari háttsemi sinni sekur um líkamsárás, sem varðar við 1. mgr. 217. gr. almennra hegningarlaga nr. 19/1940 með áorðnum breytingum.

II.

Samkvæmt sakavottorði ákærða gekkst hann á árinu 2005 tvívegis undir sektargreiðslu vegna umferðarlagabrota. Þá var honum með dómi 28. júní 2006 gert að greiða sekt fyrir umferðarlagabrot. Loks skal þess getið að 2. nóvember 2004 var ákærða gerð sektarrefsing með viðurlagaákvörðun fyrir hylmingu.

Í skýrslu sem ákærði gaf hjá lögreglu 15. desember 2006 lýsti hann tildrögum árásar sinnar á Y. Gaf hann þá skýringu á henni að rekja mætti hana til þess að Y hefði að sögn systur ákærða gerst sekur um kynferðisbrot gegn henni innan við tveimur sólarhringum áður. Mál hefðu þróast á þann veg að ákærði og Y hittust á bifreiðastæði við Smáratorg í Kópavogi að kvöldi mánudagsins 20. nóvember. Í samtali sem þeir þar áttu hefði Y boðist til að greiða systur ákærða einhverjar bætur. Kvaðst ákærði hafa litið svo á að hann hefði með þessu og svörum Y við spurningum sínum fengið staðfestingu á því að Y hefði brotið gegn systur hans. Við þetta hafi hann reiðst, veist að Y og meðal annars slegið hann þrívegis með krepptum hnefa í andlitið. Til þessarar skýrslu sinnar vísaði ákærði þegar hann kom fyrir dóm og játaði brot sitt. Í skýrslu hjá lögreglu skýrði Y með allt öðrum hætti frá atvikum. Þykir ekki ástæða til að rekja efni þeirrar skýrslu hér, en Y gaf ekki skýrslu fyrir dómi frekar en önnur vitni sem yfirheyrð voru við lögreglurannsókn málsins. Þá liggur það fyrir að hann var með dómi Héraðsdóms [...] fyrr í þessum mánuði sýknaður af ákæru um kynferðisbrot gegn systur ákærða aðfaranótt [...] 2006.

Refsing ákærða samkvæmt 1. mgr. 217. gr. almennra hegningarlaga þykir eftir atvikum og með sérstakri hliðsjón af því að einungis hlutust minniháttar áverkar af árás hans hæfilega ákveðin 100.000 króna sekt til ríkissjóðs og komi 8 daga fangelsi í hennar stað verði sektin ekki greidd innan fjögurra vikna frá birtingu dóms þessa að telja.

Ákærða verður gert að greiða þóknun skipaðs verjanda síns, H-kvk-ef L-kvk-þgf héraðsdómslögmanns, sem þykir að teknu tilliti til virðisaukaskatts hæfilega ákveðin 49.800 krónur. Annan sakarkostnað leiddi ekki af meðferð málsins svo séð verði.

Þ-kk-nf I-kk-nf N-kk-nf héraðsdómari kvað upp dóm þennan.

D ó m s o r ð :

Ákærði, X, greiði 100.000 krónur í sekt til ríkissjóðs innan fjögurra vikna frá birtingu dóms þessa, en sæti ella fangelsi í 8 daga.

Ákærði greiði þóknun skipaðs verjanda síns, H-kvk-ef L-kvk-ef héraðsdómslögmanns, 49.800 krónur.

Þ-kk-nf I-kk-nf N-kk-nf